OBH 5416/1999.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása:
	A panaszos azért kért segítséget, mert negyedik gyermeke után méltányossági alapon kért gyermekgondozási segély kérelmét a szociális és családügyi miniszter elutasította.

Érintett alkotmányos jogok:
Szociális biztonsághoz való jog (Alkotmány 70/E. §)

Alkalmazott jogszabályok:
- A családok támogatásáról szóló 1998. LXXXIV. tv.
- A szociális igazgatásról és szociális ellátásokról szóló 1993. évi III. tv.

Megállapított tényállás:
	A panaszosnak négy gyermeke van, három kiskorú, a nagykorú gyermek már dolgozik (korábban munkanélküli volt), a kisebbik 1999. július 31-én született. Azonban sem a feleség, sem a panaszos nem jogosult a gyermek után gyermekgondozási segélyre, mert rendszeres pénzellátásban részesülnek. A feleség rendszeres szociális járadékos a panaszos rokkantsági nyugdíjas.
	A családok támogatásáról szóló 1998. évi LXXXIV. törvény 27. § (1) bekezdés a.) pontja szerint nem állapítható meg gyermekgondozási segély annak a személynek, aki rendszeres pénzellátásban részesül. A méltányossági jogkört a szociális és családügyi miniszter gyakorolja a törvényben meghatározott keretek között:
"a.) megállapíthatja a gyermeket nevelő közeli hozzátartozónak [a Polgári Törvénykönyvről  szóló 1959. évi IV. tv. 685. § b.) pont], ha
	aa.) a gyermek szülei a gyermek nevelésében három hónapot meghaladóan akadályoztatva
		  vannak,
	ab.) az egyedülálló szülő kereső tevékenységének hiányában a család megélhetése nem 	  biztosítható;
 b.) megállapíthatja, illetőleg meghosszabbíthatja,
   ba.) a gyermek általános iskolai tanulmányainak megkezdéséig, legfeljebb azonban a       gyermek 8. életévének betöltéséig, ha a gyermek betegsége miatt a gyermekek napközbeni ellátását biztosító intézményekben nem gondozhatók,
        bb.) a tartósan beteg, illetve súlyosan fogyatékos gyermek 14. életévének betöltéséig."
	A fenti méltányossági feltételek megléte mellett is csak akkor állapítható meg gyermekgondozási segély, ha az igénylő nem részesül rendszeres pénzellátásban.
A Szociális és Családügyi Miniszter tehát jogszerűen utasította el a 39438-2/1999-3008 számú 1999. november 1-jén kelt határozatával a panaszos gyermekgondozási segélye méltányosságból történő megállapítására benyújtott igényét.
A panaszos és családja jelenleg a rokkantsági nyugdíja és felesége rendszeres szociális járadéka mellett három kiskorú gyermeke után családi pótlékban és havi 9960 Ft rendszeres gyermekvédelmi támogatásban részesül.
	A vizsgálat alapján alkotmányos jogokkal összefüggésben visszásságot nem állapítottam meg, a vizsgálatot lezártnak tekintem.

Budapest, 2000. július 29.

Gönczöl Katalin